text: Så er den første fjerkræ-transport tjekket ved grænsen
  17 november 2016 kl. 05.36
  Kort før klokken 04 torsdag morgen blev den første fjerkræ-transport kontrolleret af Fødevarestyrelsen ved indkørsel til Danmark. Det skete i Padborg, da et hollandsk lastvognstog kørte ind i Danmark for at hente et læs slagtekyllinger i Nordjylland.
  Den hollandske fjerkræ-transport og alle andre køretøjer, der fremover skal hente fjerkræ og rugeæg i danske fjerkræbesætninger, bliver tjekket for at sikre, at alt er helt rent og desinficeret i bestræbelserne for at undgå, at der kommer efterladenskaber fra fjerkræ ind i landet.
  Med ved nattens kontrol I Padborg var også fungerende veterinærchef Signe Hvidt-Nielsen, Fødevarestyrelsen i Vejen. - Vi vil undgå, at vi får trukket fugleinfluenza ind besætningerne. Alle parter, vognmænd, slagterier og fjærkræavlerne både nord og syd for grænsen arbejder aktivt med i en her højrisikosituation, siger  fungerende veterinærchef Signe Hvidt-Nielsen til TV SYD.
  Ejere af danske fjærkræbesætninger skal underrette myndighederne om, hvornår udenlandske transporter henter dyr og æg hos dem.
  Normalt bliver transporterne alene kontrolleret ved stikprøver - men i denne situation med fugleinfluenza kontrolleres alle køretøjer, der skal hente levende fjerkræ og rugeæg i Danmark.
  Hvis et køretøj ikke er gjort ordentlig rent, så bliver en rengøring sat i værk med det samme i en stor vaskehal i Padborg.
  Indtil videre er der fundet fugleinfluenza i vilde fugle fire steder i Danmark - men ikke besætninger hos hverken avlere eller hos folk, der har høns i haven.
  